Abszurdánia

Tarcsai Szabó Tibor

2019

Underground Kiadó

www.undergroundkiado.hu

Minden jog fenntartva!

Előszó

A könyvben TiSza Party Dömödér összegyűjtött műveivel ismerkedhet meg a kedves olvasó.

TiSza Party Dömödér születésének körülményeiről nem sokat tudunk, de ismereteink szerint abban az időben még egészen apró kis fiúcska volt. Ebből az alkotásra alkalmatlan állapotból küzdötte fel magát egyre magasabbra a felnőttkorhoz vezető rögös úton, egészen korán bekövetkezett halálig. Hogy ez pontosan mikor volt, azt sajnos nem tudjuk, de nem is érdekel minket, hiszen a halott író mindenképpen halhatatlan. Másképp fogalmazva csak a halott író nagy író. A nagysággal ez mindig így van, kivéve a nagykeblű hölgyek kebleinek esetét, melyek dolgában viszont éppen fordított a helyzet.

TiSza Party Dömödér életművének kutatói egybehangzóan állítják, hogy élete sokkal hosszabb is lehetett volna, ha nem hal meg olyan fiatalon. Rövid életéről és munkásságáról sajnos egyetlen fellelhető dokumentum sem maradt a levéltárak és könyvtárak sokaságában, ezért számról–számra terjedő hagyomány útján fennmaradt műveit saját emlékezetemre hagyatkozva voltam kénytelen lejegyezni. Magasztos tettem nemes példájával arra kívánom buzdítani az eljövendő korok ifjú nemzedékét, hogy magasztos tetteik nemes példájával buzdítsák az eljövendő korok ifjú nemzedékét.

TiSza Party Dömödér rövid életének tevékeny időszaka alatt az irodalom több területén is maradandót alkotott. Elsőként műfajteremtő hiánypótló tanulmányait kell megemlíteni. Ezek a több tudományágat is mellőző értekezések az alapos gondosság hiányát eszközül választva a közérthetőség hiábavalóságának leküzdésével fogalmazzák meg az élet nagy kérdéseire adott válaszokat. TiSza Party Dömödér egyéb írásaira is jellemző, hogy az értelmi fölöslegesség lecsupaszított álarcába burkolózó váratlan mélységek fátylán keresztül kibontakozni látszó mindenség lényegét ragadják meg, s az így létrejövő felfokozott hatások eklektikus részeként mintegy magukba olvasztják az olvasót.

Reménytelen feladatra vállalkozna az, aki TiSza Party Dömödér műveit saját szavaival szeretné lefesteni. Szerencsére erre most nincs is szükség. Fáradhatatlan és szorgos gyűjtőmunkám eredményeképpen ugyanis módomban áll az eredeti, csorbítatlan szövegek közzétételével megismertetni a kedves olvasót e kiváló férfiú irodalmi tevékenységének színe–javával.

Jó szórakozást!

A függönyök tündöklése és bukása

A függönyök már az év első napján megjelentek az országban, de közel két hónapig nem vette észre őket senki. Pedig ott mászkáltak az utcákon, tereken, elvegyültek a járókelők között, még a járművekre is felszálltak, ám jelenlétük mégsem keltett feltűnést.

Ezt az érthetetlen tényt decemberi tárgyalásán Felfújt Bertalan az Országos Főtestületi Hivatal főtestnöke azzal magyarázta, hogy a függönyök alkati felépítése oly mértékben hasonlít az emberéhez, hogy a különbség gyakorlatilag észrevehetetlen. Az Első Emeleti Bíróság a vádlott védekezését elfogadta, ám ennek ellenére bűnösnek találta a terhére rótt hivatalból elkövetett semmittevés és gondos veszélyeztetés vádjában, ezért halmazati büntetésként újabb három évre a Hivatal főtestnöki teendőinek ellátására kötelezte. Az ítéletet két évre felfüggesztették a bírósági hirdetőtáblára.

Felfújt Bertalan függönyökkel kapcsolatos vallomása megosztotta az ország lakosságát. Többen azt állították, hogy a függönyök mindenben az emberekhez hasonlóak, azzal az elhanyagolható különbséggel, hogy nincsenek végtagjaik, fejük és más elálló testrészük. Mások szerint a főtestnök hazudik, és a függönyök valójában nem mások, mint Felfújt Bertalan feketeruhás gárdistái, akik az éj leple alatt az iskolákba belopózva leöntik a számítógépeket kakaóval.

Fergeteg Ferke, a Röppenő Riporter a témát meglovagolva szélsebesen bejárta az országot, hogy tényfeltáró riportjaival az érdeklődők elé tárja a meztelen igazságot.

– A függönyök, mint a rosseb – állította Benke Jóska illatosbereki dűlőtulajdonos, aki a néhány hét alatt létrejött Függönyügyi És Népképviseleti Központ (közismert nevén a FÜGÉNK) vezetőjeként a téma egyik legnagyobb szakértőjének számított. – Olyan hogyishívjákok, amint ahogy gyünnek, de mink először észre se vettük. Egyszer csak ottan voltak, merhogy kebeleztek. Mán akik látták őket. Csak mi még élünk. De ez se sokáig!

Mások is hasonló tapasztalatokról számoltak be.

– Amikor a függönyök megjelentek az országban, még nem tudtuk, hogy sokat szenvedett hazánkra mily borzalmas veszély leskel – elemezte a helyzetet Körbezár János, a Függöny– és Tyúkszemirtó Központ (röviden FÜTYIK) elnöke. – Ezek a sorsrontó teremtmények úgy járnak–kelnek vértől ázott szent földünk talaján, mintha öröktől fogva nemzettestünk részei lennének. Most sírva gyászolja áldozatait a hon, midőn az elhunytak hozzátartozói joggal teszik fel a keserű kérdést, vajh mit tettek az ország vezetői a tragédia megelőzésére! Mert kérem tisztelettel, mit tettek? A választ tudjuk: semmit! Eltagadhatatlan, hogy a függönyök azért szivároghattak be közénk ily alantas módon, mert a hatóságok semmit se cselekedtek a probléma megoldásának tárgyában! Ez a tragédia ismét bebizonyította, hogy a Főtestületi Hivatal alkalmatlan az ország vezetésére!

A függönyökkel való találkozásnak szerencsére túlélői is voltak.

– Nekem jó barátom az egyik – mesélte büszkén Mikatink Iringó pusztazombori háziasszony. – Amikor erre járt, megkínáltam tojásrántottával, és ő köszönettel elfogadta. Azóta minden reggel együtt étkezünk.

A Röppenő Riportert néhány nap múlva sajnálatos tény zavarta meg további riportjainak elkészítésében. A hírek szerint egy kedd reggelen lakásának étkezőkonyhájában őt is felfalta egy virágos mintájú függöny. A Sokk Televízió saját halottjaként emlékezett meg Fergeteg Ferkéről a másnap reggeli ÁB (Ártatlan Bárányok) című műsorában.

Az élet azonban ment tovább.

Nagy érdeklődést keltett Dr. Aliglom Hörgő professzor előadása, aki a Bull Vár Tv "Legyél te is akadémikus" című adásában ismertette kutatásainak legfrissebb eredményeit.

– A függönyök úgy siklanak a földön, mintha csak légpárna lenne alattuk – hörögte. – Vizsgálataink megállapították, hogy az emberi szem számára ez a helyváltoztatási mód gyakorlatilag követhetetlen. Végül is ezzel magyarázzuk, hogy közel hatvan napig nem vettük észre őket.

– Minek köszönhetjük mégis, hogy felfedezésre kerültek? – tette fel a kérdést a vörös hajú fiatal riporternő, Pramacski Bolgárka.

A professzor arcán légszomjtól gyötört mosoly terült szét.

– Természetesen az, hogy magyarázatot kerestünk az emberek sorozatos eltűnésére! Hiszen nem értettük az okát. A krónikák beszámolói szerint férfiak és nők tucatjainak veszett nyoma, és minderre semmilyen ésszerű magyarázatot nem találtunk.

– Hogy vették végül észre a függönyöket?

– Hiszen láthatók! Itt járnak – jobban mondva siklanak – közöttünk, csak éppen nem figyeltünk fel rájuk. Mert senkit sem érdekelt, hogy itt vannak!

Az emberek eközben rettegve ücsörögtek otthonaikban. Ám hamarosan kénytelenek voltak rádöbbenni, hogy ez sem menti meg őket a bekebelezéstől. A függönyök ugyanis valahogy a zárt ajtókon keresztül is bejutottak a lakásokba, és felfalták az ott lakókat.

Senki sem értette a függönyök viselkedését. Egyes esetekben minden ellenséges szándék nélkül, kimondottan békés egykedvűséggel közlekedtek az utcákon, tereken. Máskor viszont minden látható ok és előzmény nélkül rontottak rá a járókelőkre. Általában hátulról, de volt úgy, hogy szemtől–szemben támadtak. Függönygurigára emlékeztető testükről függönyanyagukat letekerve körbecsomagolták, majd felemésztették áldozataikat.

Senki sem érezhette magát biztonságban.

A katolikus egyház felhívta a hívők figyelmét az imádság és a gyónás fontosságára. A nagy igényre való tekintettel bevezették az utolsó előtti kenet intézményét, mivel nem lehetett tudni, melyik hívő válik tragikus hirtelenséggel a függönyök martalékává.

Néhány felekezet és hitközség, így a Biometrikus Egyház, az Otthonülő Hívek, és az Egybegyűjtött Adományok Hite közös közleményben ismertette álláspontját, miszerint a függönyök megjelenése az apokalipszis estéjének előhírnöke. Itt az ideje, hogy az emberiség végre megbűnhődjék az évezredek alatt elkövetett bűneiért! A világvége eljött! – hirdették egy hétig, majd az Örök Világosság Elnyeréséért beszedett adományokat összegyűjtve repülőre ültek, és elutaztak Mauritius szigetére.

A lassan állandósulni látszó helyzethez alkalmazkodva júniusban Esserosz Paszkál elnökletével megalakult a Függönyök Baráti Társasága, amely a Csaknem Békés Együttélés jegyében a függönyök élethez való jogát hirdette.

– Nem vitathatjuk el az élet jussát Isten más teremtményeitől! – jelentette ki ájtatos hangon Esserosz Paszkál. – Látni kell, hogy a függönyök esetében nem öncélú gyilkolásról, hanem pusztán egyszerű táplálkozásról, vagyis valójában magáról a létfenntartásról van szó. Ehhez pedig minden élőlénynek joga van! Nem vitathatjuk el tőlük ezt az igényt!

A Baráti Társaság mindössze hat napig működött. Esserosz Paszkál ugyanis nem jelent meg a Társaság következő ülésén, és elterjedt a hír, hogy maga az elnök is egy függöny áldozata lett.

Augusztusban a Főtestületi Hivatal döntő lépésre szánta el magát. Felfújt Bertalan összehívta az Országos Képviselői Gyülekezetet abból a célból, hogy felhatalmazást adjon a Hadseregnek az ellenséggel való leszámolásra. Az ülés megkezdésekor azonban kiderült, hogy a hitüket vesztett képviselők többségének hiányában a Gyülekezet nem határozatképes.

Másnap a Hadsereg vezetője, Tűzerős Béla dandársátornagy kijelentette, hogy törvényi felhatalmazás nélkül is átveszi a hatalmat. Döntése mellett egyhangú nyilatkozatban álltak ki az ellenzéki pártok, amelyek már régóta követelték a Főtestületi Hivatal, legfőképpen pedig Felfújt Bertalan főtestnök távozását. Tűzerős Béla azonnal rendkívüli állapotot hirdetett ki, és parancsot adott a Főtestületi Hivatal vezetőinek letartóztatására. Többüket börtönbe záratta, néhány minisztert elrettentés céljából pedig le is fejeztetett. A Nemzeti Pityke Párt elnöke, Énaki Győző lelkes és gyújtó hangulatú beszédben éltette az intézkedést, és további lépéseket követelt. A következő napon Tűzerős Béla a Sztár Atyuska címet adományozta saját magának, és lefejeztette Énaki Győzőt is. Attól kezdve az ellenzéki pártok vezetői sem szólaltak meg többé.

A függönyöket azonban a katonaság sem tudta megállítani. A golyók ártalmatlanul siklottak át a függönyök testén, s nem tett kárt bennük a gránátok tüze sem. Egy hét múlva, amikor egy függöny felfalta Sztár Atyuskát, a hadsereg nekibuzdulásának vége lett. Ezt követően senki sem vállalta többé a hadjárat vezetését. Végül a katonák visszatértek a kaszárnyákba, letették fegyvereiket, és passzív várakozásba menekültek.

Az ország lakossága azonban nem ült tétlenül.

Az illatszergyárak új készítményeket hoztak forgalomba, amelyeket azzal reklámoztak, hogy illatuk a frissesség érzetét keltve tartja távol a függönyöket a használójuktól.

A gyógyszergyárak kikísérletezték az antifüggönyin szérumot.

A ruhatervezők eredeti függönytaszító kollekciókat dobtak a piacra.

A Coca Cola elárasztotta az országot Zero Curtain márkanevű cukor– és függönymentes üdítőitalával.

A Microsoft mindenki számára hozzáférhetővé tette Windows Veil függönyirtó operációs rendszerét.

A kultúrát se hagyta érintetlenül a téma.

Rowling megírta varázsvilág–sorozatának nyolcadik kötetét, Harry Potter és a hatalom függönye címmel, amelyben Voldemort egy fekete sötétítőfüggöny képében éled újjá.

A Nemzeti Holahelyem Színház bemutatta Merengő Árnos Nekünkjóvagy–díjas író Függönyként lógok a szeren című szatirikus darabját.

Csücsi, az újonnan felfedezett popdíva sikert sikerre halmozott a Nyögök, ha jönnek a függönyök című dalával.

Kiszel Tünde Donatellácska függönyben naptárral lepte meg rajongóit.

A függönyöket azonban ez sem zavarta. Változatlan egykedvűséggel irtották az embereket tovább.

Ellentmondásos viselkedésük rendszerére egy buckahalmi kisiskolás, Etyke Pali derített fényt. Focirajongó lévén először arra a furcsa tényre figyelt fel, hogy a függönyök sosem támadják meg a futballpályán lévő embereket. Sem a játékosokat, sem a nézőket. Ott állnak ugyan az emberek között, de senkit sem bántanak. Később arra is rájött, hogy ezeken a napokon a hírek sem számolnak be halálos támadásokról.

Ilyenkor a függönyök csaknem mind eltűntek a kis falu utcáiról, és a focipályára özönlöttek, hogy békés nézőként figyeljék a mérkőzéseket.

Etyke Pali felfedezésével a falu lakóin kívül eleinte senki sem foglalkozott. Hónapok teltek el, mire az egyik bulvárlap megneszelte, hogy Buckahalmon nem támadják meg az embereket a függönyök. A másnapi számban színes riport számolt be a buckahalmi csodáról, arról azonban már nem tett említést, hogy a falu a nonstop focimeccseknek köszönheti érintetlenségét.

A hírre emberek százai, majd ezrei özönlöttek Buckahalomra. Néhány nap alatt utazási irodák sokasága nőtt ki a földből, amelyek mind az eldugott kis faluba invitálták az utazókat. Hamarosan erős vas–, majd betonkerítéssel kellett körbevenni a települést, hogy a biztonságra vágyó hatalmas tömegeket távol tartsák. A bejáratnál óriási székely kaput állítottak fel "Buckaland" felirattal, és csak méregdrága belépők megváltásával lehetett túljutni az állig felfegyverzett őrökön. A függönyöktől rettegő látogatók azonban zárórakor sem voltak hajlandók elhagyni a biztonságot jelentő falut. Elkeseredett dulakodások és verekedések alakultak ki, amelyek hamarosan mindennapossá váltak. Végül a hadsereg segítségét kellett kérni a rend fenntartására.